KOMISSION DELEGOITU ASETUS (EU) 2022/1172,

annettu 4 päivänä toukokuuta 2022,

Euroopan parlamentin ja neuvoston asetuksen (EU) 2021/2116 täydentämisestä yhteisen maatalouspolitiikan yhdennetyn hallinto- ja valvontajärjestelmän sekä ehdollisuuden hallinnollisten seuraamusten soveltamisen ja laskennan osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta sekä asetuksen (EU) N:o 1306/2013 kumoamisesta 2 päivänä joulukuuta 2021 annetun Euroopan parlamentin ja neuvoston asetuksen (EU) 2021/2116 (1) ja erityisesti sen 74 artiklan, 85 artiklan 7 kohdan ja 105 artiklan,

sekä katsoo seuraavaa:

(1) Asetuksessa (EU) 2021/2116 vahvistetaan perussäännöt, jotka koskevat muun muassa yhdennettyä hallinto- ja valvontajärjestelmää, jäljempänä ’yhdennetty järjestelmä’ ja ehdollisuuden hallinnollisten seuraamusten soveltamista ja laskentaa. Uuden oikeudellisen kehyksen moitteettoman toimivuuden varmistamiseksi asianomaisilla aloilla on hyväksyttävä joitakin kyseisessä asetuksessa annettuja säännöksiä täydentäviä sääntöjä.

(2) Koska yhdennettyä järjestelmää ja ehdollisuuden hallinnollisten seuraamusten soveltamista ja laskentaa koskevilla säännöillä olisi varmistettava niiden sääntöjen tehokas valvontajärjestelmä, joita jäsenvaltiot ja tuensaajat noudattavat yhteisen maatalouspolitiikan, jäljempänä ’YMP’, yhteydessä, ne olisi vahvistettava yhdessä delegoidussa säädöksessä. Näillä säännöillä olisi korvattava komission delegoidun asetuksen (EU) N:o 640/2014 (2) asiaankuuluvat säännökset.

(3) Olisi erityisesti vahvistettava säännöt, joilla täydennetään asetuksen (EU) 2021/2116 eräitä muita kuin olennaisia osia seuraavien osalta: mainitun asetuksen 65 artiklassa tarkoitetun yhdennetyn järjestelmän toiminta, mainitun asetuksen 68 artiklan 3 kohdassa, 69 artiklan 6 kohdassa ja 70 artiklan 2 kohdassa tarkoitettuja laadunarviointeja koskevat säännöt, mainitun asetuksen 68 artiklassa tarkoitettua viljelylohkojen tunnistusjärjestelmää koskevat säännöt ja mainitun asetuksen 85 artiklassa tarkoitettua ehdollisuuden hallinnollisten seuraamusten soveltamista ja laskentaa koskevat yksityiskohtaiset säännöt.

(4) Viljelylohkojen tunnistusjärjestelmästä on määrä saada arvokasta, kattavaa ja luotettavaa tietoa, joka parantaa politiikan tuloksellisuuden raportointia, edistää pinta-alaperusteisten interventioiden tehokasta täytäntöönpanoa ja auttaa tuensaajia jättämään virheettömiä tukihakemuksia. Jotta varmistettaisiin näiden tavoitteiden saavuttaminen, on tarpeen selventää säännöillä teknisiä vaatimuksia, joita jäsenvaltioiden on noudatettava ja jotka koskevat saatavilla olevien tietojen rakennetta ja päivittämistä.

(5) Jotta jäsenvaltiot voisivat ennakoivasti havaita yhdennetyn järjestelmän mahdolliset puutteet ja toteuttaa asianmukaiset korjaavat toimet, olisi vahvistettava säännöt, jotka koskevat viljelylohkojen tunnistusjärjestelmän, paikkatietoperusteisen hakujärjestelmän ja pinta-alamonitorointijärjestelmän vuotuista laadunarviointia. Delegoidun asetuksen (EU) N:o 640/2014 nojalla toteutetusta viljelylohkojen tunnistusjärjestelmän laadunarvioinnista saatujen kokemusten mukaan komission laatimasta teknisestä ohjeistuksesta on paljon apua. Teknisen ohjeistuksen avulla jäsenvaltiot voivat soveltaa arviointeja tehdessään mukautettua menetelmää. Laadunarvioinnit ovat tärkeitä yhdennetyn järjestelmän moitteettoman toiminnan kannalta, koska niistä saadaan luotettavaa ja todennettavissa olevaa tietoa vuotuista tuloksellisuuskertomusta varten, minkä vuoksi komission olisi samalla tavalla autettava jäsenvaltioita tekemään asetuksessa (EU) 2021/2116 tarkoitetut laadunarvioinnit.

(6) Laadunarvioinneilla on tarkoitus arvioida, saadaanko yhdennetystä järjestelmästä luotettavaa ja kattavaa tietoa vuotuista tuloksellisuuskertomusta varten, kuten asetuksen (EU) 2021/2116 66 artiklan 2 kohdassa edellytetään, erityisesti paikkansapitävät tiedot pinta-alaperusteisissa interventioissa hehtaarien määrästä tuotosindikaattoria varten ja alojen osuudesta tulosindikaattoria varten. Tätä varten pinta-alamonitorointijärjestelmää ja paikkatietoperusteista hakujärjestelmää koskevien laadunarviointien asiaankuuluvia tuloksia on yhdisteltävä, jotta vältettäisiin tämän vaikutuksen yliarviointi sellaisten alojen kohdalla, joissa esiintyy sekä mittausvirheitä että tukikelpoisuusedellytyksiä koskevia virhepäätöksiä. Ilmoitetun alan tarkastamisen olisi sen vuoksi paikkatietoperusteisen hakujärjestelmän laadunarvioinnissa perustuttava samaan lohko-otokseen kuin pinta-alamonitorointijärjestelmän laadunarvioinnissa.

(7) Pinta-alamonitorointijärjestelmän laadunarvioinnissa on varmistettava, että tulokset ovat vertailukelpoisia kaikissa jäsenvaltioissa riippumatta mahdollisuudesta lykätä pinta-alamonitorointijärjestelmän täysimittaista käyttöönottoa. Kyseisen laadunarvioinnin olisi sen vuoksi katettava kaikki pinta-alaperusteiset interventiot ja asiaankuuluvat tukikelpoisuusedellytykset riippumatta siitä, onko jäsenvaltio päättänyt pinta-alamonitorointijärjestelmän olevan täysin käyttövalmis vasta 1 päivästä tammikuuta 2024, kuten asetuksen (EU) 2021/2116 70 artiklan 1 kohdassa tarkoitetaan. Pinta-alamonitorointijärjestelmän laadunarvioinnissa olisi saatava sekä interventioiden että tukikelpoisuusedellytysten tasolla diagnostista tietoa, jonka perusteella jäsenvaltioiden olisi tapauksen mukaan toteutettava asianmukaisia korjaavia toimia.

(8) Noudattamatta jättämisten osalta on tarpeen vahvistaa yhteiset määritelmät ja yleiset periaatteet selkeyden vuoksi ja yhdenmukaistetun perustan vahvistamiseksi ehdollisuuden hallinnollisten seuraamusten soveltamiselle ja seurannalle.

(9) Asetuksessa (EU) 2021/2116 säädetään, että ehdollisuuden hallinnolliset seuraamukset on vahvistettava suhteellisuusperiaate huomioon ottaen. Sen vuoksi vähennykset ja poissulkemiset olisi suhteutettava noudattamatta jättämisen vakavuuteen, ja niiden olisi ulotuttava aina siihen asti, että tahallisen noudattamatta jättämisen tapauksessa tuensaaja suljetaan kokonaan pois kaikkien mainitun asetuksen 83 artiklan 1 kohdan a, b ja c alakohdassa tarkoitettujen tukien osalta. Tuensaajien oikeusvarmuuden takaamiseksi hallinnollisten seuraamusten soveltamiselle olisi vahvistettava aikaraja.

(10) Asetuksen (EU) 2021/2116 85 artiklan 1 kohdassa säädetään, että ehdollisuuden hallinnollisten seuraamusten laskenta on tehtävä niiden tukihakemusten tai maksupyyntöjen, jotka tuensaaja on jättänyt tai tulee jättämään noudattamatta jättämisen tapahtumisen kalenterivuonna, osalta tuensaajalle myönnettyjen ja myönnettävien tukien perusteella. Jotta varmistettaisiin yhteys viljelijän toiminnan ja seuraamuksen välillä sekä viljelijöiden yhdenvertainen kohtelu, on näin ollen asianmukaista säätää, että silloin kun sama noudattamatta jättäminen tapahtuu toistuvasti useana peräkkäisenä kalenterivuonna, sovelletaan hallinnollista seuraamusta, joka lasketaan jokaiselta kalenterivuodelta, jonka osalta voidaan vahvistaa noudattamatta jättämisen tapahtuneen.

(11) Hallinnollisten seuraamusten soveltamisen ja laskennan tehokkuuden varmistamiseksi on tarkoituksenmukaista säätää, että silloin kun kalenterivuonna, jona havainto tehtiin, seuraamus on suurempi kuin niiden tukien kokonaismäärä, joka on myönnetty tai aiotaan myöntää tuensaajalle, tai tuensaaja ei jätä tukihakemusta, seuraamusta sovelletaan tai se kohdistetaan takaisinperinnän muodossa.

(12) Asetuksen (EU) 2021/2116 85 artiklan 3 kohdan mukaan minkäänlaista hallinnollista seuraamusta ei sovelleta, jos tahattomasta noudattamatta jättämisestä ei aiheudu minkäänlaisia seurauksia tai aiheutuu vain vähäisiä seurauksia kyseisen toimenpidevaatimuksen tai hoitovaatimuksen tavoitteen saavuttamisen kannalta – riippumatta siitä, onko noudattamatta jättäminen havaittu pinta-alamonitorointijärjestelmän avulla vai muilla keinoin. Koska noudattamatta jättäminen, josta ei aiheudu minkäänlaisia seurauksia tai aiheutuu vain vähäisiä seurauksia kyseisen toimenpidevaatimuksen tai hoitovaatimuksen tavoitteen saavuttamisen kannalta, on luonteeltaan vähäinen, tällaiset noudattamatta jättämiset olisi hallinnollisen taakan keventämiseksi jätettävä ottamatta huomioon noudattamatta jättämisen toistuvuutta tai jatkuvuutta määritettäessä.

(13) Silloin kun jäsenvaltio käyttää pinta-alamonitorointijärjestelmää noudattamatta jättämisten havaitsemiseen, se voi asetuksen (EU) 2021/2116 85 artiklan 4 kohdan mukaan päättää soveltaa pienempää vähennysprosenttia. On tarkoituksenmukaista vahvistaa vähennykselle vähimmäisprosenttiosuus.

(14) Olisi vahvistettava säännöt, jotka koskevat hallinnollisten seuraamusten laskentaa, kun samana kalenterivuonna tapahtuu useita noudattamatta jättämisiä.

(15) Sen varmistamiseksi, että siirtymä Euroopan parlamentin ja neuvoston asetuksessa (EU) N:o 1306/2013 (3) säädetyistä järjestelyistä olisi joustava, on tarkoituksenmukaista vahvistaa asetuksen (EU) 2021/2116 104 artiklan 1 kohdan toisen alakohdan a alakohdan iv alakohdan soveltamista koskevat siirtymäsäännöt, jotta hallinnolliset kustannukset ja rasite eivät muodostuisi liiallisiksi sellaisten ehdollisuuden ja täydentävien ehtojen tarkastusten osalta, joita sovelletaan tuensaajiin, jotka saavat 31 päivään joulukuuta 2025 asti pinta-alaperusteisia tukia sekä Euroopan parlamentin ja neuvoston asetuksen (EU) 2021/2115 (4) mukaisen YMP:n strategiasuunnitelman nojalla että Euroopan parlamentin ja neuvoston asetuksen (EU) N:o 1305/2013 (5) mukaisesti täytäntöönpannussa maaseudun kehittämisohjelmassa. Sen vuoksi ehdollisuuteen liittyvien pinta-alatarkastusten olisi katsottava kattavan myös asetuksen (EU) N:o 1306/2013 96 artiklassa tarkoitetut täydentäviä ehtoja koskevat tarkastukset. Tämä on perusteltua, koska pinta-alaperusteisiin tukiin sovellettavat ehdollisuutta koskevat säännöt ovat yleensä tiukemmat kuin täydentäviä ehtoja koskevat säännöt sekä velvollisuuksien että seuraamusten osalta. Sen vuoksi voidaan olettaa, että täydentäviä ehtoja koskevia sääntöjä noudatetaan, jos tuensaaja täyttää ehdollisuutta koskevissa säännöissä vahvistetut velvollisuudet. Jos ehdollisuuteen liittyvissä tarkastuksissa kuitenkin havaitaan noudattamatta jättäminen, jäsenvaltio ei voi enää olettaa, että täydentäviä ehtoja koskevia sääntöjä noudatetaan, ja sen olisi tehtävä asetuksen (EU) N:o 1306/2013 96 artiklassa tarkoitetut tarkastukset ja siinä yhteydessä sovellettava hallinnollisten seuraamusten soveltamista ja laskentaa koskevia sääntöjä mainitussa asetuksessa vahvistettujen säännösten mukaisesti.

(16) Delegoitu asetus (EU) N:o 640/2014 olisi selkeyden ja oikeusvarmuuden vuoksi kumottava. Kyseistä asetusta olisi kuitenkin sovellettava edelleen seuraavien osalta: ennen 1 päivää tammikuuta 2023 jätetyt suorien tukien hakemukset, asetuksen (EU) N:o 1305/2013 nojalla täytäntöönpantuihin tukitoimenpiteisiin liittyvät maksupyynnöt sekä täydentäviin ehtoihin liittyvät valvontajärjestelmä ja hallinnolliset seuraamukset.

(17) Ottaen huomioon asetuksen (EU) 2021/2116 104 artiklan 1 kohdan toinen alakohta ja 106 artiklan tätä asetusta olisi sovellettava 1 päivästä tammikuuta 2023 alkaviin interventioihin, jotka pannaan täytäntöön asetuksen (EU) 2021/2115 nojalla.

(18) Ottaen huomioon paremmasta lainsäädännöstä 13 päivänä huhtikuuta 2016 tehdyn toimielinten välisen sopimuksen 31 kohdan komissio katsoo, että asetuksessa (EU) 2021/2116 säädettyjen, yhdennetystä järjestelmästä annettavia sääntöjä ja ehdollisuuden hallinnollisten seuraamusten soveltamisesta ja laskennasta annettavia sääntöjä koskevien valtuutusten välillä on olemassa sisällöllinen yhteys ja ne ovat kytköksissä toisiinsa. Sen vuoksi on aiheellista vahvistaa kyseiset säännöt samassa delegoidussa säädöksessä,

ON HYVÄKSYNYT TÄMÄN ASETUKSEN:

I LUKU

SOVELTAMISALA

1 artikla Soveltamisala Tässä asetuksessa vahvistetaan säännökset, joilla täydennetään asetuksen (EU) 2021/2116 eräitä muita kuin olennaisia osia seuraavien osalta: a) mainitun asetuksen 68 artiklan 3 kohdassa tarkoitettu viljelylohkojen tunnistusjärjestelmän laadunarviointi, 69 artiklan 6 kohdassa tarkoitetun paikkatietoperusteisen hakujärjestelmän laadunarviointi ja 70 artiklan 2 kohdassa tarkoitetun pinta-alamonitorointijärjestelmän laadunarviointi; b) mainitun asetuksen 68 artiklassa tarkoitettu viljelylohkojen tunnistusjärjestelmä; c) mainitun asetuksen 85 artiklassa tarkoitettu ehdollisuuden hallinnollisten seuraamusten soveltaminen ja laskenta.

II LUKU

YHDENNETTY JÄRJESTELMÄ

2 artikla Viljelylohkojen tunnistusjärjestelmä 1. Asetuksen (EU) 2021/2116 68 artiklassa tarkoitetun viljelylohkojen tunnistusjärjestelmän on toimittava viitelohkon tasolla ja sen on sisällettävä tiedot, jotka mahdollistavat tiedonvaihdon mainitun asetuksen 69 artiklassa tarkoitetun paikkatietoperusteisen hakujärjestelmän ja 70 artiklassa tarkoitetun pinta-alamonitorointijärjestelmän kanssa. 2. Tämän asetuksen soveltamiseksi ’viitelohkolla’ tarkoitetaan maantieteellisesti rajattua aluetta, jolla on asetuksen (EU) 2021/2116 68 artiklassa tarkoitettuun viljelylohkojen tunnistusjärjestelmään kirjattu oma tunniste. Viitelohko sisältää asetuksen (EU) 2021/2115 4 artiklan 3 kohdassa tarkoitettua maatalousmaata edustavan pinta-alayksikön. Viitelohko voi tapauksen mukaan sisältää myös muussa kuin maatalouskäytössä olevia aloja, jotka jäsenvaltio katsoo kelpoisiksi asetuksen (EU) 2021/2116 65 artiklan 2 ja 3 kohdassa tarkoitettuihin pinta-alaperusteisiin interventioihin liittyvään tukeen. 3. Viitelohkot toimivat perustana tuensaajille asetuksen (EU) 2021/2116 65 artiklan 2 ja 3 kohdassa tarkoitettujen pinta-alaperusteisiin interventioihin liittyvien paikkatietoperusteisten hakemusten jättämisen yhteydessä. 4. Jäsenvaltion on rajattava viitelohkot niin, että varmistetaan jokaisen lohkon olevan ajan kuluessa vakaa ja mitattavissa oleva ja niin, että mahdollistetaan jokaisen vuosittain ilmoitettavan viljelylohkon ja sellaisen muussa kuin maatalouskäytössä olevan alan, jonka jäsenvaltio katsoo tukikelpoiseksi asetuksen (EU) 2021/2116 65 artiklan 2 ja 3 kohdassa tarkoitettujen pinta-alaperusteisten interventioiden osalta, paikantaminen yhdenmukaisesti ja yksiselitteisesti. 5. Jäsenvaltion on varmistettava, että kaikki tunnistusjärjestelmässä olevat viitelohkot päivitetään vähintään joka kolmas vuosi. Jäsenvaltion on lisäksi otettava vuosittain huomioon kaikki paikkatietoperusteisesta hakujärjestelmästä, pinta-alamonitorointijärjestelmästä ja muista luotettavista lähteistä saatavilla olevat tiedot. 6. Jäsenvaltion on varmistettava, että viljelylohkojen tunnistusjärjestelmässä on tarvittavat tiedot, jotta siitä voidaan poimia asetuksen (EU) 2021/2116 66 artiklan 2 kohdassa tarkoitettuja indikaattoreita koskevan asianmukaisen raportoinnin kannalta merkitykselliset tiedot. 7. Jäsenvaltion on tunnistusjärjestelmässä kunkin viitelohkon osalta vähintään a) määriteltävä tukikelpoinen enimmäisala yhdennettyyn järjestelmään kuuluvissa pinta-alaperusteisissa interventioissa. Jäsenvaltion on tukikelpoisen enimmäisalan määrittämiseksi vähennettävä lohkosta tukeenkelpaamattomat osatekijät rajaamalla, jos se on mahdollista. Jäsenvaltion on määriteltävä etukäteen perusteet ja menettelyt, joita käytetään lohkon tukikelpoisten ja tukeenkelpaamattomien osien arvioimiseen, määrittämiseen ja tapauksen mukaan rajaamiseen. Jäsenvaltio voi tukikelpoista enimmäisalaa määrittäessään vahvistaa määritystulokselle kohtuullisen liikkumavaran lohkon ääriviivojen ja kunnon huomioon ottamiseksi; b) määritettävä maatalousmaa asetuksen (EU) 2021/2115 4 artiklan 3 kohdassa tarkoitetulla tavalla. Jäsenvaltion on tapauksen mukaan varmistettava, että maatalousmaa jaotellaan mainitun asetuksen 4 artiklan 3 kohdan mukaisesti rajaamalla se peltoalaksi, pysyviksi viljelykasveiksi ja pysyväksi nurmeksi, myös silloin kun ne muodostavat peltometsätalousjärjestelmän kyseisellä alalla; c) rekisteröitävä kaikki asiaankuuluvat tiedot, kun kyseessä on pysyvä nurmi, jolla on hajanaisia tukeenkelpaamattomia piirteitä ja jäsenvaltio päättää soveltaa kiinteitä vähennyskertoimia tukikelpoisen alan määrittämiseksi, kuten asetuksen (EU) 2021/2115 4 artiklan 4 kohdan b alakohdan kolmannessa alakohdassa säädetään; d) sisällytettävä piirteet ja/tai sitoumukset, jotka ovat merkityksellisiä pinta-alaperusteisiin interventioihin liittyvän tukikelpoisuuden ja ehdollisuusvaatimusten kannalta sekä ajan kuluessa vakaat. Kyseiset tiedot on kirjattava viljelylohkojen tunnistusjärjestelmään attribuutteina tai kerroksina mainiten vähintään seuraavat: i) mahdollisten turvemaiden ja kosteikkojen sijainti asetuksen (EU) 2021/2115 liitteessä III luetellun GAEC-vaatimuksen 2 mukaisesti; ii) sellaisten lohkolla olevien maisemapiirteiden tyyppi ja sijainti, jotka ovat merkityksellisiä ehdollisuuden tai asetuksen (EU) 2021/2116 65 artiklan 2 ja 3 kohdassa tarkoitettujen interventioiden kannalta; e) tapauksen mukaan määritettävä sellaisten asetuksen (EU) 2021/2115 liitteessä III lueteltuun GAEC-vaatimukseen 8 liittyvien maisemapiirteiden sijainti ja koko, jotka ovat merkityksellisiä muuna kuin tuottavana alana tai piirteenä käytettävän maatalousalan vähimmäisosuuden kannalta; f) määritettävä, sijaitsevatko lohkot asetuksen (EU) 2021/2115 71 artiklassa tarkoitetuilla alueilla, joilla on luonnonoloista johtuvia tai muita erityisrajoitteita, tai sovelletaanko mainitun asetuksen 72 artiklassa tarkoitettuja tietyistä pakollisista vaatimuksista johtuvia aluekohtaisia rajoitteita; g) määritettävä, sijaitsevatko lohkot Natura 2000 -alueella, Euroopan parlamentin ja neuvoston direktiivin 2000/60/EY (6) soveltamisalaan kuuluvalla alueella, puuvillan tuotantoon asetuksen (EU) 2021/2115 37 artiklan 1 kohdan nojalla sallitulla maatalousmaalla, mainitun asetuksen 4 artiklan 3 kohdan c alakohdan toisen alakohdan i alakohdassa tarkoitetulla alueella, joka on osa vakiintunutta paikallista käytäntöä, asetuksen (EU) 2021/2115 liitteessä III luetellun GAEC-vaatimuksen 9 nojalla ympäristön kannalta herkiksi pysyviksi nurmiksi luokitellulla pysyvän nurmen alueella taikka neuvoston direktiivin 92/43/ETY (7) tai Euroopan parlamentin ja neuvoston direktiivin 2009/147/EY (8) soveltamisalaan kuuluvalla alueella. 8. Asetuksen (EU) 2021/2115 70 ja 72 artiklan nojalla tuettujen metsätalouteen liittyvien interventioiden osalta jäsenvaltio voi luoda asianmukaiset vaihtoehtoiset järjestelmät tukea saavan maa-alan yksilölliseksi tunnistamiseksi, jos ala on metsää. 9. Paikkatietojärjestelmän toiminta perustuu Euroopan parlamentin ja neuvoston direktiivissä 2007/2/EY (9) määriteltyyn kansalliseen koordinaattijärjestelmään, jonka avulla viljelylohkojen standardoidut mittaukset ja yksilöllinen tunnistaminen ovat mahdollisia koko jäsenvaltiossa. Jos käytetään eri koordinaattijärjestelmiä, ne eivät saa olla keskenään päällekkäisiä, ja kullakin niistä on voitava varmistaa, että samaan paikkaan viittaavat tiedot vastaavat toisiaan.

3 artikla Viljelylohkojen tunnistusjärjestelmän laadunarviointi 1. Jäsenvaltion on tehtävä vuosittain asetuksen (EU) 2021/2116 68 artiklan 3 kohdassa tarkoitettu laadunarviointi kestävyysperusteista perustulotukijärjestelmää varten. Laadunarvioinnin on katettava seuraavat osatekijät: a) tukikelpoisen enimmäisalan oikea määrittäminen; b) viitelohkojen osuus ja jakautuminen, jos tukikelpoisessa enimmäisalassa otetaan huomioon tukeenkelpaamattomia aloja tai jos siinä ei oteta huomioon maatalousmaata; c) sellaisten viitelohkojen esiintyminen, joissa on ratkaisevia puutteita; d) maatalousmaan oikea luokittelu peltoalaksi, pysyväksi nurmeksi tai pysyviksi viljelykasveiksi kullakin viitelohkolla; e) ilmoitetun pinta-alan osuus viitelohkoa kohden; f) viitelohkojen luokittelu, jos tukikelpoisessa enimmäisalassa otetaan huomioon tukeenkelpaamattomia alueita, jos siinä ei oteta huomioon maatalousmaata tai jos siinä esiintyy ratkaiseva puute; g) säännöllisten päivityssyklien mittaan muutettujen viitelohkojen prosenttiosuus. Jäsenvaltion on varmistettava, että kaikki viljelylohkojen tunnistusjärjestelmän päivityspyynnöt tehdään niin, että on mahdollista jäljittää, ovatko muutokset peräisin pinta-alamonitorointijärjestelmästä, tuensaajalta vai muusta lähteestä. 2. Jäsenvaltion on tehtävä 1 kohdassa tarkoitettu arviointi viitelohkojen otoksen perusteella. Sen on käytettävä sellaisia tietoja, joiden avulla tosiasiallinen tilanne voidaan arvioida. 3. Jos laadunarvioinnissa havaitaan puutteita, jäsenvaltion on ehdotettava asianmukaisia korjaavia toimia.

4 artikla Paikkatietoperusteisen hakujärjestelmän laadunarviointi 1. Asetuksen (EU) 2021/2116 69 artiklan 6 kohdassa tarkoitetussa vuotuisessa laadunarvioinnissa on arvioitava paikkatietoperusteisen hakujärjestelmän tietojen luotettavuus ja asetuksen (EU) 2021/2115 7 artiklassa tarkoitettuihin indikaattoreihin liittyvässä raportoinnissa käytettyjen tietojen paikkansapitävyys. Laadunarvioinnissa on erityisesti arvioitava paikkatietoperusteisen hakujärjestelmän esitäytettyjen tietojen täydellisyys ja paikkansapitävyys, tuensaajille hakuprosessissa annettavien ohjaavien varoitusten täydellisyys ja paikkansapitävyys sekä paikkatietoperusteiseen hakujärjestelmään tehtyjen muutosten jäljitettävyys sen jälkeen kun ne on toimitettu. 2. Laadunarvioinnin on sisällettävä seuraavien tarkastus: a) ovatko tiedot, joita jäsenvaltio on käyttänyt paikkatietoperusteisen hakujärjestelmän esitäyttämiseksi, täydelliset, paikkansapitävät ja ajantasaiset; b) onko jäsenvaltio tarkastanut, että tuensaajan pinta-alaperusteisessa interventiossa ilmoittama ala on vahvistettu oikein sovellettavien tukikelpoisuusedellytysten osalta; c) onko kaikki interventioihin liittyvät tukikelpoisuusedellytykset ja tapauksen mukaan ehdollisuuteen liittyvät vaatimukset otettu mahdollisuuksien mukaan huomioon niissä ohjaavissa varoituksissa, joita jäsenvaltio antaa tuensaajille hakuprosessissa; d) onko jäsenvaltio kirjannut kaikki paikkatietoperusteiseen hakujärjestelmään muutokset niin, että muutosten toimittamisen jälkeen on mahdollista jäljittää, ovatko muutokset peräisin pinta-alamonitorointijärjestelmästä, tuensaajalta vai muusta lähteestä. 3. Edellä 2 kohdan a, c ja d alakohdassa säädetty laadunarviointi on tehtävä suorittamalla tietotekninen testaus ja suorittamalla uudelleen hakuprosessi tukihakemuksista valitulle edustavalle otokselle. 4. Edellä 2 kohdan b alakohdassa tarkoitetun tarkastuksen osalta laadunarviointi on tehtävä tarkastuskäyntinä tai analysoimalla saman kalenterivuoden kuva-aineistoa, jonka laatu on vähintään vastaava kuin vaaditaan asetuksen (EU) 2021/2116 68 artiklan 3 kohdassa tarkoitettua laadunarviointia varten. Kyseinen tarkastus on suoritettava mittaamalla intervention osalta ilmoitettu pinta-ala tämän asetuksen 5 artiklassa tarkoitetun pinta-alamonitorointijärjestelmän laadunarviointia varten valitusta otoksesta. 5. Jäsenvaltion on varmistettava, että kaikki yhdennettyyn järjestelmään kuuluvat pinta-alaperusteiset interventiot sisältyvät 3 ja 4 kohdassa tarkoitettuihin otoksiin ja että ne tarkastetaan laadunarviointiprosessissa. 6. Jos laadunarvioinnissa havaitaan puutteita, jäsenvaltion on ehdotettava asianmukaisia korjaavia toimia.

5 artikla Pinta-alamonitorointijärjestelmän laadunarviointi 1. Asetuksen (EU) 2021/2116 70 artiklan 2 kohdassa tarkoitetussa vuotuisessa laadunarvioinnissa on arvioitava pinta-alamonitorointijärjestelmän täytäntöönpanon luotettavuus, annettava diagnostista tietoa interventioiden ja tukikelpoisuusedellytysten tasolla tehtyjen virhepäätösten lähteistä ja erityisesti arvioitava asetuksen (EU) 2021/2115 7 artiklassa tarkoitettuihin indikaattoreihin liittyvää raportointia varten toimitettujen tietojen paikkansapitävyys. 2. Laadunarviointi on tehtävä tarkastuskäyntinä tai analysoimalla saman kalenterivuoden kuva-aineistoa, jonka laatu on tapauksen mukaan vähintään vastaava kuin vaaditaan asetuksen (EU) 2021/2116 68 artiklan 3 kohdassa tarkoitettua laadunarviointia varten. Tarkastuskäyntejä voi tehdä milloin tahansa vuoden aikana, ja niiden on mahdollisuuksien mukaan katettava saman käynnin aikana kaikki tuensaajan kannalta merkitykselliset tukikelpoisuusedellytykset. Kuva-aineistosta, jota jäsenvaltio käyttää laadunarviointiin, on käytävä yksiselitteisesti ja luotettavasti ilmi tosiasiallinen tilanne. Jos jäsenvaltio käyttää maataloustoiminnan havainnointiin, jäljitykseen ja arviointiin paikkamerkittyjä valokuvia, jotka vastaavat arvoltaan vähintään Copernicus Sentinel -satelliittien tietoja, se voi tehdä päätöksiä koskevan laadunarvioinnin paikkamerkittyjen valokuvien perusteella soveltamatta paikkamerkittyjen valokuvien automatisoitua analyysiä, edellyttäen että niistä saadaan yksiselitteiset ja luotettavat tulokset. 3. Laadunarvioinnin on sisällettävä interventioiden tasolla seuraavat: a) niiden virheiden kvantifiointi, jotka johtuvat lohkojen tukikelpoisuusedellytyksiä koskevista virhepäätöksistä pinta-alaperusteisessa interventiossa, riippumatta siitä, perustuuko asianomainen päätös pinta-alamonitorointijärjestelmään vai ei. Tulos on ilmaistava hehtaareina; b) niiden lohkojen lukumäärän kvantifiointi, joiden osalta pinta-alamonitorointijärjestelmässä havaittiin tukikelpoisuusedellytysten noudattamatta jättäminen, sekä niiden lohkojen lukumäärän kvantifiointi, jotka eivät ole tukikelpoisuusedellytysten mukaisia tukihakemusten viimeisimmän muutospäivän jälkeen. 4. Niiden raporttien osalta, joiden määräaika on 15 päivä helmikuuta 2025 tai 15 päivä helmikuuta 2027, on tarkastettava myös se, sovellettiinko pinta-alamonitorointijärjestelmää vuonna 2024 tai 2026 sellaisiin pinta-alaperusteisten interventioiden tukikelpoisuusedellytyksiin, joiden katsotaan olevan monitoroitavissa. Kyseisten raporttien tulosten arvioinnin jälkeen voi olla tarpeen toteuttaa korjaavia toimia. 5. Laadunarviointi on tehtävä tarkastamalla kaikkien haettujen interventioiden kaikki tukikelpoisuusedellytykset edustavasta lohko-otoksesta. 6. Jäsenvaltio voi yksinkertaistamisen vuoksi päättää ottaa tämän asetuksen 4 ja 5 artiklassa tarkoitetut laadunarvioinnit huomioon asetuksen (EU) 2021/2116 72 artiklassa säädetyn valvontajärjestelmän käyttöönottovelvollisuuden osalta, koska pinta-alamonitorointijärjestelmän laadunarviointiin käytettävä otos antaa riittävän varmuuden interventiokohtaisten tukikelpoisuusedellytysten noudattamisesta. 7. Jäsenvaltion on varmistettava, että kaikki yhdennettyyn järjestelmään kuuluvat pinta-alaperusteiset interventiot sisällytetään lohko-otokseen ja tarkastetaan laadunarviointiprosessissa riippumatta asetuksen (EU) 2021/2116 70 artiklan 1 kohdassa tarkoitetusta mahdollisuudesta ottaa pinta-alamonitorointijärjestelmä käyttöön asteittain. 8. Jos 3 kohdan a ja b alakohdassa tarkoitetuissa kvantifiointituloksissa havaitaan puutteita, jäsenvaltion on ehdotettava asianmukaisia korjaavia toimia. 9. Sellaisia tukikelpoisuusedellytyksiä, joita ei ole monitoroitu tai joiden monitoroinnin tulokset eivät ole yksiselitteisiä, koskevat korjaavat toimet voivat sisältää tarkastuskäyntejä. Jos laadunarvioinnin tulosten vuoksi tarvitaan asianomaisen kalenterivuoden osalta korjaavia toimia, seuraavan vuoden laadunarviointiraporttiin voi olla tarpeen sisällyttää korjattavia puutteita koskevia yksityiskohtaisia lisätietoja.

III LUKU

EHDOLLISUUDEN HALLINNOLLISTEN SEURAAMUSTEN SOVELTAMINEN JA LASKENTA

6 artikla Määritelmät Tähän lukuun sovelletaan asetuksen (EU) 2021/2116 IV osaston IV luvun määritelmiä. Lisäksi sovelletaan seuraavia määritelmiä: a) ’noudattamatta jättämisellä’ tarkoitetaan asetuksen (EU) 2021/2115 12 artiklan 4 kohdassa tarkoitettujen unionin lainsäädännön mukaisten lakisääteisten hoitovaatimusten tai jäsenvaltion mainitun asetuksen 13 artiklan mukaisesti vahvistamien hyvää maatalous- ja ympäristökuntoa koskevien vähimmäistoimenpidevaatimusten noudattamatta jättämistä; b) ’toimenpidevaatimuksella’ tarkoitetaan mitä tahansa jäsenvaltion asetuksen (EU) 2021/2115 13 artiklan mukaisesti vahvistamaa toimenpidevaatimusta; c) ’havaintovuodella’ tarkoitetaan kalenterivuotta, jona hallinnollinen tarkastus tai paikalla tehtävä tarkastus tehtiin; d) ’ehdollisuuden alalla’ tarkoitetaan mitä tahansa asetuksen (EU) 2021/2115 12 artiklan 1 kohdassa tarkoitetusta kolmesta alasta.

7 artikla Noudattamatta jättämistä koskevat yleiset periaatteet 1. Noudattamatta jättämisen toistuvuuden määrittämiseksi on otettava huomioon delegoidun asetuksen (EU) N:o 640/2014 mukaisesti määriteltyjen täydentäviä ehtoja koskevien sääntöjen noudattamatta jättäminen. 2. Noudattamatta jättämisen ’laajuus’ määritetään ottaen erityisesti huomioon, onko noudattamatta jättämisellä kauaskantoisia vaikutuksia vai rajoittuuko se kyseiseen maatilaan. 3. Noudattamatta jättämisen ’vakavuus’ riippuu erityisesti noudattamatta jättämisen seurausten merkittävyydestä ottaen huomioon asianomaisen hoito- tai toimenpidevaatimuksen tavoitteet. 4. Noudattamatta jättämisen ’jatkuvuus’ riippuu erityisesti sen ajanjakson pituudesta, jonka aikana vaikutukset jatkuvat, ja mahdollisuuksista saada kyseiset vaikutukset loppumaan kohtuullisin keinoin. 5. Tämän luvun soveltamiseksi noudattamatta jättämisiä pidetään ’vahvistettuina’, jos ne vahvistetaan missä tahansa asetuksen (EU) 2021/2116 mukaisesti tehdyssä tarkastuksessa tai tuodaan toimivaltaisen valvontaviranomaisen tai tapauksen mukaan maksajaviraston tietoon millä tahansa muulla tavalla.

8 artikla Hallinnollisia seuraamuksia koskevat yleiset periaatteet 1. Asetuksen (EU) 2021/2116 84 artiklan 1 kohdassa säädetty hallinnollinen seuraamus on määrättävä ainoastaan, jos noudattamatta jättäminen havaitaan kolmen peräkkäisen kalenterivuoden aikana laskettuna noudattamatta jättämisen tapahtumisvuodesta ja kyseinen vuosi mukaan lukien. 2. Jos sama noudattamatta jättäminen tapahtuu toistuvasti useina kalenterivuosina, hallinnollista seuraamusta sovelletaan jokaiseen kalenterivuoteen, jona noudattamatta jättäminen tapahtui. Hallinnollisten seuraamusten laskenta on tehtävä niiden tukihakemusten tai maksupyyntöjen, jotka tuensaaja on jättänyt tai tulee jättämään noudattamatta jättämisen tapahtumisen kalenterivuosina, osalta tuensaajalle myönnettyjen ja myönnettävien tukien perusteella. 3. Jos kalenterivuonna, jona havainto tehtiin, tuensaaja ei jätä hakemusta tai hallinnollinen seuraamus on suurempi kuin tukien kokonaismäärä, joka on myönnetty tai aiotaan myöntää tuensaajalle sellaisten tukihakemusten osalta, jotka tuensaaja on jättänyt tai aikoo jättää kalenterivuonna, jona havainto tehtiin, hallinnollinen seuraamus on perittävä takaisin komission täytäntöönpanoasetuksen (EU) 2022/128 (10) 30 artiklan mukaisesti.

9 artikla Vähennysten prosenttiosuudet, kun kyseessä on tahaton noudattamatta jättäminen 1. Maksajavirasto voi vahvistettujen tahattomien noudattamatta jättämisten osalta päättää – toimivaltaisen valvontaviranomaisen tekemän noudattamatta jättämistä koskevan arvioinnin perusteella ja asetuksen (EU) 2021/2116 85 artiklan 1 kohdan toisessa alakohdassa tarkoitetut perusteet huomioon ottaen – pienentää mainitun asetuksen 85 artiklan 2 kohdassa säädettyä vähennystä aina yhteen prosenttiin asti. 2. Jos vahvistetusta tahattomasta noudattamatta jättämisestä aiheutuu vakavia seurauksia kyseisen toimenpidevaatimuksen tai hoitovaatimuksen tavoitteen saavuttamisen kannalta tai aiheutuu välitön vaara kansanterveydelle tai eläinten terveydelle, maksajavirasto voi päättää – toimivaltaisen valvontaviranomaisen tekemän noudattamatta jättämistä koskevan arvioinnin perusteella asetuksen (EU) 2021/2116 85 artiklan 1 kohdan toisessa alakohdassa tarkoitetut perusteet huomioon ottaen – korottaa mainitun asetuksen 85 artiklan 5 kohdassa tarkoitettua prosenttiosuutta aina 10 prosenttiin asti. 3. Jos vahvistettu tahaton noudattamatta jättäminen jatkuu saman toimenpidevaatimuksen tai hoitovaatimuksen osalta kolmen peräkkäisen kalenterivuoden ajan, asetuksen (EU) 2021/2116 85 artiklan 6 kohdan ensimmäisessä alakohdassa säädettyä vähennysprosenttia sovelletaan ainoastaan, jos tuensaajalle on ilmoitettu aiemmasta vahvistetusta noudattamatta jättämisestä. Jos sama noudattamatta jättäminen jatkuu edelleen ilman tuensaajan ilmoittamaa perusteltua syytä, se on katsottava tahalliseksi noudattamatta jättämiseksi. 4. Jos vahvistetusta tahattomasta noudattamatta jättämisestä ei aiheudu lainkaan tai aiheutuu vain vähäisiä seurauksia kyseisen toimenpidevaatimuksen tai hoitovaatimuksen tavoitteen saavuttamisen kannalta eikä ole määrätty hallinnollista seuraamusta asetuksen (EU) 2021/2116 85 artiklan 3 kohdan ensimmäisen alakohdan mukaisesti, noudattamatta jättämistä ei oteta huomioon noudattamatta jättämisen toistuvuuden tai jatkuvuuden määrittämisessä. 5. Jos jäsenvaltio käyttää noudattamatta jättämisten havaitsemiseksi asetuksen (EU) 2021/2116 66 artiklan 1 kohdan c alakohdassa tarkoitettua pinta-alamonitorointijärjestelmää, vahvistetusta tahattomasta noudattamatta jättämisestä määrättävä vähennys voi olla pienempi kuin tämän artiklan 1 kohdassa säädetty vähennys mutta sen on oltava vähintään 0,5 prosenttia mainitun asetuksen 83 artiklan 1 kohdan a, b ja c alakohdassa tarkoitettujen tukien kokonaismäärästä.

10 artikla Vähennysten prosenttiosuudet, kun kyseessä on tahallinen noudattamatta jättäminen Vahvistetun tahallisen noudattamatta jättämisen vuoksi tehtävän vähennyksen prosenttiosuuden on oltava vähintään 15 prosenttia asetuksen (EU) 2021/2116 83 artiklan 1 kohdan a, b ja c alakohdassa tarkoitettujen tukien kokonaismäärästä. Maksajavirasto voi päättää toimivaltaisen valvontaviranomaisen tekemän noudattamatta jättämistä koskevan arvioinnin perusteella ja mainitun asetuksen 85 artiklan 1 kohdan toisessa alakohdassa tarkoitetut perusteet huomioon ottaen korottaa kyseistä prosenttiosuutta sataan prosenttiin asti.

11 artikla Vähennysten laskenta kun samana kalenterivuonna tapahtuu useita noudattamatta jättämisiä 1. Jos jonkin toimenpidevaatimuksen vahvistettu noudattamatta jättäminen muodostaa myös hoitovaatimuksen noudattamatta jättämisen, nämä noudattamatta jättämiset katsotaan yhdeksi noudattamatta jättämiseksi. Vähennyksiä laskettaessa noudattamatta jättäminen on katsottava osaksi hoitovaatimuksen ehdollisuuden alaa. 2. Jos samana kalenterivuonna on tapahtunut useampi kuin yksi vahvistettu ei-toistuva tahaton noudattamatta jättäminen, vähennyksen vahvistamismenettelyä sovelletaan jokaiseen noudattamatta jättämiseen erikseen, ja tuloksena saadut prosenttiosuudet lasketaan yhteen. Kokonaisvähennys ei kuitenkaan voi olla suurempi kuin a) viisi prosenttia asetuksen (EU) 2021/2116 83 artiklan 1 kohdan a, b ja c alakohdassa tarkoitettujen tukien kokonaismäärästä silloin kun yhdestäkään noudattamatta jättämisestä ei aiheudu vakavia seurauksia kyseisen toimenpidevaatimuksen tai hoitovaatimuksen tavoitteen saavuttamisen kannalta eikä välitöntä vaaraa kansanterveydelle tai eläinten terveydelle; tai b) kymmenen prosenttia asetuksen (EU) 2021/2116 83 artiklan 1 kohdan a, b ja c alakohdassa tarkoitettujen tukien kokonaismäärästä silloin kun vähintään yhdestä noudattamatta jättämisestä aiheutuu vakavia seurauksia kyseisen toimenpidevaatimuksen tai hoitovaatimuksen tavoitteen saavuttamisen kannalta tai välitöntä vaaraa kansanterveydelle tai eläinten terveydelle. 3. Jos samana kalenterivuonna on tapahtunut useampi kuin yksi vahvistettu toistuva tahaton noudattamatta jättäminen, vähennyksen vahvistamismenettelyä sovelletaan jokaiseen noudattamatta jättämiseen erikseen, ja tuloksena saadut vähennysten prosenttiosuudet lasketaan yhteen. Vähennys ei kuitenkaan saa ylittää 20:tä prosenttia asetuksen (EU) 2021/2116 83 artiklan 1 kohdan a, b ja c alakohdassa tarkoitettujen tukien kokonaismäärästä. 4. Jos samana kalenterivuonna on tapahtunut useampi kuin yksi vahvistettu tahallinen noudattamatta jättäminen, vähennyksen vahvistamismenettelyä sovelletaan jokaiseen noudattamatta jättämiseen erikseen, ja tuloksena saadut vähennysten prosenttiosuudet lasketaan yhteen. Vähennys ei kuitenkaan saa ylittää sataa prosenttia asetuksen (EU) 2021/2116 83 artiklan 1 kohdan a, b ja c alakohdassa tarkoitettujen tukien kokonaismäärästä. 5. Jos samana kalenterivuonna on tapahtunut useita tahattomia, toistuvia ja tahallisia noudattamatta jättämisiä, vähennysten prosenttiosuudet – tapauksen mukaan tämän artiklan 2, 3 ja 4 kohdan soveltamisen jälkeen – lasketaan yhteen. Vähennys ei kuitenkaan saa ylittää sataa prosenttia asetuksen (EU) 2021/2116 83 artiklan 1 kohdan a, b ja c alakohdassa tarkoitettujen tukien kokonaismäärästä.

IV LUKU

SIIRTYMÄ- JA LOPPUSÄÄNNÖKSET

12 artikla Siirtymäsäännökset Poiketen siitä, mitä asetuksen (EU) 2021/2116 104 artiklan 1 kohdan toisen alakohdan a alakohdan iv alakohdassa säädetään, mainitun asetuksen 83 artiklassa tarkoitetut ehdollisuutta koskevien sääntöjen noudattamisen tarkastukset on tehtävä sellaisille aloille, jotka saavat tukea asetuksen (EU) N:o 1305/2013 28, 29 ja 30 artiklan perusteella 31 päivään joulukuuta 2025 mainitun asetuksen nojalla täytäntöönpannuissa maaseudun kehittämisohjelmissa silloin kun asianomainen tuensaaja saa myös pinta-alaperusteisia tukia YMP:n strategiasuunnitelman puitteissa asetuksen (EU) 2021/2115 nojalla. Ensimmäisessä alakohdassa tarkoitettujen ehdollisuutta koskevien tarkastusten katsotaan kattavan asetuksen (EU) N:o 1306/2013 96 artiklassa tarkoitetut täydentäviä ehtoja koskevat tarkastukset, jollei niissä havaita ehdollisuutta koskevien sääntöjen noudattamatta jättämistä. Jos ehdollisuutta koskevia sääntöjä ei noudateta, jäsenvaltion on tehtävä mainitun artiklan mukaiset tarkastukset maaseudun kehittämisohjelmiin kuuluville pinta-alaperusteisille toimenpiteille ja jos sääntöjenvastaisuuksia havaitaan, sovellettava asetuksessa (EU) N:o 1306/2013 vahvistettuja hallinnollisten seuraamusten laskentaa ja soveltamista koskevia sääntöjä.

13 artikla Kumoaminen Kumotaan delegoitu asetus (EU) N:o 640/2014 1 päivästä tammikuuta 2023. Sitä sovelletaan kuitenkin edelleen seuraaviin: a) ennen 1 päivää tammikuuta 2023 jätetyt suorien tukien hakemukset; b) asetuksen (EU) N:o 1305/2013 nojalla täytäntöönpantuihin tukitoimenpiteisiin liittyvät maksupyynnöt; c) täydentävien ehtojen sääntöihin liittyvät valvontajärjestelmä ja hallinnolliset seuraamukset.

14 artikla Voimaantulo ja soveltaminen Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä toukokuuta 2022. Komission puolesta Puheenjohtaja Ursula VON DER LEYEN

(1) EUVL L 435, 6.12.2021, s. 187.

(2) Komission delegoitu asetus (EU) N:o 640/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä yhdennetyn hallinto- ja valvontajärjestelmän sekä suoriin tukiin, maaseudun kehittämistukeen ja täydentäviin ehtoihin sovellettavien maksujen epäämis- ja perumisedellytysten sekä hallinnollisten seuraamusten osalta (EUVL L 181, 20.6.2014, s. 48).

(3) Euroopan parlamentin ja neuvoston asetus (EU) N:o 1306/2013, annettu 17 päivänä joulukuuta 2013, yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta (EUVL L 347, 20.12.2013, s. 549).

(4) Euroopan parlamentin ja neuvoston asetus (EU) 2021/2115, annettu 2 päivänä joulukuuta 2021, jäsenvaltioiden yhteisen maatalouspolitiikan nojalla laadittavien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä asetusten (EU) N:o 1305/2013 ja (EU) N:o 1307/2013 kumoamisesta (EUVL L 435, 6.12.2021, s. 1).

(5) Euroopan parlamentin ja neuvoston asetus (EU) N:o 1305/2013, annettu 17 päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).

(6) Euroopan parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista (EYVL L 327, 22.12.2000, s. 1).

(7) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992, s. 7).

(8) Euroopan parlamentin ja neuvoston direktiivi 2009/147/EY, annettu 30 päivänä marraskuuta 2009, luonnonvaraisten lintujen suojelusta (EUVL L 20, 26.1.2010, s. 7).

(9) Euroopan parlamentin ja neuvoston direktiivi 2007/2/EY, annettu 14 päivänä maaliskuuta 2007, Euroopan yhteisön paikkatietoinfrastruktuurin (INSPIRE) perustamisesta (EUVL L 108, 25.4.2007, s. 1).

(10) Komission täytäntöönpanoasetus (EU) 2022/128, annettu 21 päivänä joulukuuta 2021, Euroopan parlamentin ja neuvoston asetuksen (EU) 2021/2116 soveltamissäännöistä maksajavirastojen ja muiden elinten, varainhoidon, tilien tarkastamisen ja hyväksymisen, tarkastusten, vakuuksien ja avoimuuden osalta (EUVL L 20, 31.1.2022, s. 131).